แบงก์แอสชัวรันส์ไล่บี้ แชมป์ขายประกัน'57
การเปิดเผยตัวเลขการรับประกันภัยซึ่งจำแนกตามช่องทางการจำหน่าย ในปี 2557 โดยคณะกรรมการกำกับและส่งเสริมการประกอบธุรกิจประกันภัย (คปภ.) เป็นที่น่าสนใจว่า กำลังสะท้อนให้เห็นถึงรูปแบบการขายประกันในไทยที่เปลี่ยนไปมากขึ้น&nbsp;
13 มี.ค. 2558

การเปิดเผยตัวเลขการรับประกันภัยซึ่งจำแนกตามช่องทางการจำหน่าย ในปี 2557 โดยคณะกรรมการกำกับและส่งเสริมการประกอบธุรกิจประกันภัย (คปภ.) เป็นที่น่าสนใจว่า กำลังสะท้อนให้เห็นถึงรูปแบบการขายประกันในไทยที่เปลี่ยนไปมากขึ้น  
นายประเวช องอาจสิทธิกุล เลขาธิการ คปภ. เปิดเผยว่า จากเบี้ยประกันชีวิตรับรวมทั้งสิ้น 498,753 ล้านบาท ในจำนวนนี้มาจากการขายผ่านช่องทางตัวแทน มากที่สุดในสัดส่วน 51.97% 
อย่างไรก็ตาม ช่องทางขายผ่านธนาคาร (แบงก์แอสชัวรันส์) ก็ไล่ตามมาติดๆ ที่ 41.86% โดยเฉพาะอัตราการขยายตัวเมื่อเทียบกับปีก่อนหน้า เติบโตเร่งขึ้นมาถึง 21.59% เมื่อเทียบกับช่องทางตัวแทน ที่โตเพียง 6.53% ในขณะที่การขายผ่านโทรศัพท์มีสัดส่วนเพียง 2.66% หรือโตขึ้นราว 2.31% 
รูปแบบดังกล่าวสอดคล้องกับทั้งสถานการณ์ธุรกิจและสังคมไทยที่เปลี่ยนไป การขายผ่านตัวแทนเริ่มลดลงต่อเนื่อง จากการที่ผู้บริโภคมีความรู้เรื่องประกันมากขึ้น และเป็นฝ่ายที่เข้าไปเลือกซื้อประกันด้วยตัวเอง ในขณะที่ธนาคารส่วนใหญ่ก็มีธุรกิจประกันอยู่ในมือ และรุกในด้านนี้อย่างเต็มที่ เพื่อกวาดรายได้โดยเฉพาะรายได้ค่าธรรมเนียม ในยามที่สินเชื่อยังซบเซา จึงเป็นที่คาดว่า ในอีกไม่นานนี้ แบงก์แอสชัวรันส์จะขึ้นมาแซงช่องทางตัวแทนได้ในที่สุด